ټیلرسن: د افغانستان پر نوې ستراتیژۍ لا تر اوسه غور کیږي 
اټکل کیږي چې په نوې ستراتیژي کې ښایي افغانستان ته تر پنځه زره پورې نور سرتیري ولیږل شي.
د امریکا د بهرنیو چارو وزیر ریکس ټیلرسن وایي چې افغانستان ته د نورو ځواکونو د لیږلو پریکړه اوس هم تر بحث لاندې دی. ښاغلي تیلرسن دا خبرې نن د استرالیایي چارواکو سره په هغې غونډه کې وکړې چې د د داعش سره د مبارزې او په افغانستان کې د ثبات د ټینگښت پر موضوع جوړه شوې وه. داسې اټکل شوی و چې جمهور رئیس ډانلډ ټرمپ به د ناټو په سرمشریزه غونډه کې د افغانستان نوې تگلاره اعلان کړي، خو ټیلرسن وایي چې د افغانستان په نوې ستراتیژي اوس هم غور و فکر کیږي. په افغانستان کې د ناټو د قاطع ماموریت عمومي قوماندان جنرال جان نیکلسن څو میاشتې وړاندې ویلی و چې د بن بنست د ماتولو او د افغانستان د امنیتي ځواکونو سره د همکارۍ لپاره، متحده ایالات باید څو زره نور ځواکونه افغانستان ته ولیږي. د رپوټونه پر بنسټ ویل کیږي چې په نوې ستراتیژي کې ښایي افغانستان ته تر پنځه زره پورې نور سرتیري ولیږل شي. د سپینې ماڼۍ د ملي امنیت سلاکار جنرال مک ماسټر وروستیو بریدونو ته په اشارې ویلي دي چې د ترهگرۍ سره مبارزه کلک هوډ ته اړتیا لري. د ملي امنیت سلاکار د افغانستان او بریتانیې ولسونو ته د ډاډگیرنې په ترڅ کې وویل "د ترهگرۍ په مقابل کې متحده ایالات د افغانستان او بریتانیې له ولسونو سره ولاړ دي." د ناټو عمومي منشي ینس سټالټنبرگ د سي بي اس تلویزیون سره په مرکه کې یو ځل بیا په دې ټینگار وکړ چې هیڅکله به ترهگر پرینږدی یو ځل بیا په افغانستان کې ځالې جوړې کړي. د استرالیا د دفاع وزیرې جولي بیشپ وویل چې په نړۍ کې د ترهگرۍ تهدید تر بل هر وخت اوس ډېر شوی دی. هغې زیاته کړه "موږ غواړو چې ستاسې سره په منځني ختیځ کې د استرالیا پر نقش وغږیږو، په سوریه، عراق او افغانستان کې د استرالیا پر نقش وغږیږو، د داعش د ډلې په له منځه وړلو کې ستاسې سره ولاړ یو". په لندن کې د وروستیو بریدونو نه وروسته، امریکایي چارواکو دا هم ویلي دي چې کیدای شي یوشمېر ترهگر د منځني ختیځ له هیوادونو څخه د اسیا جنوب ختیځو هیوادونو ته وتښتي او په خپلو خپلو هیوادونو کې ترهگري وکړي.